Predkladacia správa

Na základe Plánu práce vlády SR na rok 2009 predkladá Ministerstvo školstva SR na rokovanie vlády SR materiál „Návrh na ocenenie športovcov za športové výsledky v roku 2008“.
            Prijatie a ocenenie najúspešnejších športových reprezentantov SR sa uskutočňuje každý rok od vzniku Slovenskej republiky a stalo sa už tradičným stretnutím najvyšších predstaviteľov vlády SR s úspešnými športovcami.
            Rok 2008 bol rokom konania najvýznamnejšieho športového podujatia, a to Hier XXIX. olympiády a XIII. paralympijských hier v Pekingu. Uskutočnilo sa však aj veľa ďalších významných športových podujatí, na ktorých reprezentanti Slovenska vybojovali medailové umiestnenia. 
 V návrhu na ocenenie nie sú uvedení športovci, ktorí získali na OH v Pekingu 1. – 8. miesto. Títo športovci si prevzali finančné odmeny už v novembri 2008 počas slávnostného programu pri príležitosti celoslovenskej konferencie „Ako ďalej slovenský vrcholový šport?“, ktorá sa uskutočnila v Starom Smokovci. Tiež už boli ocenení aj športovci, ktorí sa umiestnili na PH v Pekingu na 1. – 3. mieste (príloha č. 7). 
Športovci, ktorí sú navrhnutí na ocenenie za výsledky dosiahnuté v roku 2008, získali celkom 28 titulov majstrov sveta, 23 titulov majstrov Európy, 11 titulov juniorského majstra sveta, 2 tituly majstra Európy v kategórii do 21 rokov, 4 tituly juniorského majstra Európy a 4 tituly akademického majstra sveta. Vysoké športové majstrovstvo preukázali už tradične aj zdravotne postihnutí športovci. Nepočujúca športovkyňa Ivana Krištofičová získala bronzovú medailu na majstrovstvách Európy, kde súčasne vytvorila juniorský svetový rekord a zároveň aj európsky rekord vo vrhu guľou. Štefan Kopčík vytvoril  svetový rekord v športovej streľbe nevidiacich a slabozrakých športovcov.
Celkovo navrhujeme oceniť 205 športovcov v individuálnych športoch a 2 družstvá v kolektívnych športoch. Na samotnom prijatí by sa malo zúčastniť 40 športovcov a 19 hostí.  
Finančné ocenenie športovcov za športové výsledky v roku 2008 je navrhnuté v celkovej výške 231 623 € (6 977 850 Sk). Prostriedky na finančné ocenenie športovcov budú poskytnuté zo štátneho rozpočtu, schváleného pre kapitolu Ministerstva školstva SR na rozpočtový rok 2009.